John Sherman i Dhoya (1891) mladenačke su priče irskog pjesnika i nobelovca. Naslovni lik novele John Sherman tridesetogodišnji je danguba bez zvanja koji majci na grbači dokono živi u mirnom, zaostalom irskom gradiću te okružen zvukovima prirode okapa svoj vrt. U potrazi za srećom i slijedeći svoje koristoljubive planove, na nagovor bliske prijateljice Mary nevoljko odluči preseliti se u London bogatom ujaku, zaposliti se u njegovoj brodarskoj kompaniji te pokušati uvjeriti kakvu dobrostojeću djevojku da se zagleda u njega, sve kako bi s vremenom postao imućni nasljednik. Nakon tri godine monotonog službovanja upoznaje hirovitu udavaču sklonu očijukanju i zaručuje se s njom. No sve ga više pritišće osjećaj samoće usred gomile i počinje čeznuti za zavičajem. Kad u njihov predbračni život upadne protestantski svećenik, zapravo klerikalni kicoš, Sherman počinje shvaćati da prema staroj prijateljici iz djetinjstva osjeća puno više od srdačnog prijateljstva. Našavši se na raskrižju puteva, proživljava jedan od onih opasnih trenutaka kad je osjećaj vlastitog identiteta poljuljan, kad se čovjeku čini da će njegova prošlost i sadašnjost raskinuti odnose, te odlučuje razvrgnuti zaruke i vratiti se onom najboljem do čega je držao – svojoj Mary i rodnom gradu. Uvrstivši u knjigu i kratku mitološku priču Dhoya, legendu u kojoj poetski opisuje sretne dane pune ljubavi i snova galijota divovskog stasa, koji se nekoć davno bio iskrcao u njegov kraj, i blijede prikaze lijepe i mlade žene, Yeats kao da je dodatno želio uputiti u skriveni drevni svijet zavičaja za kojim čezne njegov junak iz prethodne realistički ispričane novele, a koji je zapravo dobrim dijelom on sâm. Pročitaj početak knjige Dodaj na listu želja Dodaj na listu želja